《三伏中积雨如秋》
宋代·程公许

峨眉三日雨，客馆六月秋。
幽怀无与娱，欹枕清夜游。
炎官失声势，万木皆商讴。
一凉德我厚，耿耿何隐忧。
忧愁多白头，头白可复休。
积阴忤正气，潢流冒崇邱。
世故莽难期，病根宁易瘳。
履霜不知戒，坚冰谅难尤。
天运不停机，明当火西流。
勿以余热在，而忘晚岁谋。
家贫迫短晷，及时戒衣裘。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。